Wapad – musicalrollercoaster
Plek met die swart bank
My Potch-huis is F25 op die Noordwes-Universiteit Potchefstroomkampus (NWU-Puk). Een gemaklike swart bank, 'n paar rekenaars en 'n lessenaar is omtrent al wat dit het, maar dit het al (en doen steeds) talle haweloses van die samelewing gehuisves.
Wapad, huis van die eksentrieke, die kleurvolle, die talentvolle, die nuuskierige, die naamlose, die ongeklassifiseerde.
My gunsteling plek in Potch is die Wapad-kantoor. Wapad is die studentekoerant van die NWU-Puk.
Wapad, huis van die eksentrieke, die kleurvolle, die talentvolle, die nuuskierige, die naamlose, die ongeklassifiseerde. Die plek waar lewenslange familiebande daagliks vorm.
As eerstejaar in 2014 het Wapad se deur vir my na 'n wêreld van aanvaarding, liefde en lewenswysheid oopgegaan. Ons loop nie met ons nuusneuse in die lug nie, behalwe wanneer ons stories uitsnuffel.
"Ons" – ek assosieer my steeds met Wapad, hoewel ek nie meer amptelik in dié nuuskantoor werk nie. Ons bly familie. Anders is dit so goed ek is nie meer van my ouers familie wanneer ek nie huur bydra nie, nè? Dít is steeds my tuiste en weerhou my nie om daagliks my huis en familie te besoek nie.
Die huisbewoners het al telkemale die son saam sien opkom terwyl daar laaste veranderinge voor saktyd aangebring moes word, of selfs wanneer hulle irrelevante klasopdragte vir die volgende dag moes voltooi.
Want Wapad is álles en wanneer jy hier betrokke is voel jy asof jy voltyds werk en deeltyds studeer. Op die swart Wapad-bank is middagslapies en nagrussies al ingewerk. Hier is al gedans, gehuil en baklei.
Dié nuuskantoor verloor net nie sy aantrekkingskrag nie. Dis die plek waar ek as "Wapad-baba" leer loop en grootgeword het. Waar ek eintlik vir die mediabedryf geskool is. Dit is my ouerhuis op die Potch-kampus. Ek en my Wapad-broers en –susters is lief vir mekaar en wanneer ek op kampus is, sal my voete my altyd na die deur op die hoek van F25 lei.
(Kyk hoe eet ek en Jeanelle koek op Wapad se 70ste in 2016!)
Van die ou en huidige redaksielede het op 1 Maart 2017 graad gevang.
Redaksielede wat Wapad in 2016 by Perdeby (Tuks) se mediakonferensie verteenwoordig het.
Ek en Jeanelle Greyling (oud-redakteur) druk koek in ons gesigte ter viering van Wapad se 70ste in 2016.